
1. 
Minőségbiztosítási politika (ESG 1.1, ESG 1.2, 1.4, 1.7 és 1.9) 
1.1. A Kari Minőségbiztosítási Bizottság működése
A hat éve működő Kari Minőségbiztosítási Bizottság (a továbbiakban: KMB) legutóbbi 2024. évre szóló beszámolóját a Kari Tanács 13/2025. (III.13.) számú határozatával fogadta el. 
Ezzel párhuzamosan 2025 márciusában a KMB az EMBB által kijelölt célkitűzésekkel összhangban megvitatta és a KMB 7/2025. (II.28.) számú határozatában kijelölte az év új minőségcéljait, amely dokumentumot a Kari Tanács 14/2025. (III.13.) számú határozatával fogadta el. A KMB továbbá kidolgozta a Munkatervét a 8/2025. (II.28.) számú határozat és Intézkedési Tervét a KMB 10/2025. (IV.8.) számú határozat szerint. 
2025-ben ügyrendi változás nem volt. A minőségbiztosítási munka a kijelölt mérföldkövek mentén haladt előre. A KMB működésére vonatkozó alapvető dokumentumok a https://jak.ppke.hu/minosegbiztositasi-bizottsag linken találhatók. 
1.2. A KMB ülései és határozatai
A KMB 2025. évben kilenc ülést tartott. Ezekből hét jelenléti (2025. január 16.; február 28.; április 8.; május 15.; május 27.; szeptember 16.; december 15.) és két online (2025. június 25.; október 13.) ülés volt. A KMB 2025. évben 33 határozatot hozott. 
A 2025. év folyamán a KMB 5 taggal, változatlan összetételben: Dr. Gyulai-Schmidt Andrea egyetemi docens (elnök), Dr. Molnár Sarolta Judit egyetemi adjunktus, Dr. Pogácsás Anett egyetemi docens, Dr. Szilágyi Pál Béla egyetemi docens (oktató tagok), valamint Berkényi Pál, a HÖK által delegált hallgatói taggal, működött. 

1.3. A JÁK minőségcéljai és azok nyomonkövetése
A KMB 7/2025. (II.28.) számú határozata négy minőségcélt fogadott el a 2025. évre, amelyek évközi nyomonkövetését a KMB 25/2025. (IX. 16.) számú határozatával, év végi nyomonkövetését a KMB 32/2025. (XII. 15.) számú határozatával fogadta el. Ehhez kapcsolódóan az Intézkedési Terv nyomonkövetését a KMB 33/2025. (XII. 15.) számú határozatával fogadta el. E dokumentumok jelen beszámoló mellékletét képezik.

A 2025. évben megállapított kari minőségcélok az alábbiak voltak: 
1. Az Akkreditációra való felkészülés biztosítása jegyében az akkreditációs munkacsoport munkájának támogatása, továbbá a kari honlapon való transzparens megjelenés biztosítása az egységes tárgyleírások és az oktatói profilok tekintetében. (ESG 1.1 – 1.10). Eredmény: 2025 márciusától az akkreditációs munkacsoport havi rendszerességgel működött. A három meglévő szak vonatkozásában a képzések, illetve tehetséggondozó körök felülvizsgálata, valamint a szükséges kompetenciákat – a KKK szempontokat – is figyelembe véve egységes tárgyleírások összefoglalása, frissítése (neptun és honlap) megtörtént.
2. A képzések magasabb színvonalú működtetése érdekében a mesterséges intelligencia oktatásban való hasznosíthatóságának felmérése (ESG 1.2). Eredmény: A KMB megvizsgálta, hogy más egyetemeken hol tart az MI bevonása az oktatásba, és a Kari vezetéssel együttműködve összesítettük a tapasztalatokat. Időközben egyetemi MI útmutató készült, amelyhez a kari kiegészítő javaslatokat megvizsgáltuk.
3. Az oktatási pontozásmetria továbbfejlesztése. (ESG 1.5). Tervezett beavatkozások: A kari oktatásmetria szempontjainak véglegesítése után a 2024/25-ös tanévre vonatkozó kari felmérés lefolytatása. 
4. Hallgatói vélemények oktatási szempontrendszerbe való becsatornázása (ESG 1.6). Tervezett beavatkozás: Hallgatói fórumok, és a hivatásrendekkel való eszmecsere szervezése. 

A minőségcélok nyomonkövetése során megállapítottuk, hogy a terv szerinti megvalósulás folyamatos. 

A 2025. év kiemelkedő eredményei:
1. Véglegesítés alatt áll a 2024/ 25-ös tanév kibővített szempontok szerinti oktatásmetriai felmérése.
2. Elkészült az egyetemi MI útmutató, és a kari minőségcélnak megfelelően a JÁK is komoly előrelépést tett a kapcsolódó kari MI útmutató előkészítésében. Oktatói és hallgatói fórumot tartottunk, valamint az oktatók véleményét kérdőíves felmérés útján is kikértük. 
3. A magyar nyelvű holnap teljes felülvizsgálata és aktualizálása megtörtént, és előkészületeket tettünk az angol nyelvű honlap aktualizálására is.
4. A Kar stratégiai céljainak felülvizsgálata megtörtént. (KMB 15/2025. (V. 27.) számú határozat)
5. A kar oktatói a Károli Egyetemmel együttműködve részt vesznek 2025 márciusától egy egyéves e-learning kurzus-sorozaton.

2. A JÁK-ot érintő 2025-ös felmérések és kiértékelésük 

A vizsgált időszakban az alábbi felmérések lefolytatására került sor:
	OMHV 2024/2025 I. félév
	2024.12.16 – 2025.02.02.

	OMHV 2024/2025 II. félév
	2025. 05. 19 – 2025. 06. 28.

	Gólyafelmérés
	2025. 09. 22 – 2025. 10. 10.

	Oktatói motivációs vizsgálat
	2025. 11. 10 – 2025. 11. 21.

	Hallgatói elégedettségmérés
	2025. 11. 17 – 2025. 11. 28.

	Munkatársi elégedettségmérés
	2025. 11. 10 – 2025. 11. 21. 

	Frissdiplomás felmérés 
	2025. 07. 22 – 2025. 08. 03.

	Végzettek felmérés
	2025. 07.25 – 2025. 08. 03.

	Kompetenciamérés
	2025. 10. 13 – 2025. 10. 24.

	Doktori felmérés 
	2025. 10. 20 – 2025. 11. 10.

	Nappali tagozatos jogászhallgatók
munkaerőpiaci részvételének 
motivációja (egyedi felmérés)
	2025. 11. 11 – 2025. 12. 11.

	
	


A KMB a felmérések eredményeit az EMBB által megküldött kiértékelések sorrendjében a 2025. év során folyamatosan napirendre tűzte, és a kari értékelés során az alábbi határozatokat hozta:
A KMB 11/2025. (IV.08) határozata szerint – az EMBB által előkészített felmérési terv kiegészítéseként – továbbra is fenntartjuk a tavalyi évben Karunk által elindított nappali tagozatos jogász hallgatók munkavállalására vonatkozó saját felmérést. A 2024-ben indított kérdőívet a nappali tagozatos jogász hallgatóink óralátogatási és gyakorlati tapasztalatszerzési, illetve munkaerőpiaci részvételének motivációja felmérésére hasznosnak ítéljük meg, mert ennek eredményeként hatékonyabb visszacsatolást érhetünk el a hallgatói igények gyakorlatorientált oktatásának megvalósítására.
A KMB 12/2025. (IV.08) határozata szerint kiértékeltük a 2024-ben lefolytatott nappali tagozatos jogász hallgatók munkavállalására vonatkozó saját felmérést.
A KMB 14/2025. (V.15.) határozata szerint megvitattuk a 2024. évi középiskolai felmérés, a végzettek felmérés, doktori felmérés, munkatársi elégedettségmérés, oktatói motivációs felmérés, a frissdiplomás felmérés, valamint az OMHV 2024/25. I. félév legutóbbi eredményeit. A felmérési táblázat alapján megbeszéltük a fejlesztendő irányokat, és a javasolt intézkedések kapcsán a Karunk által közelmúltban megtett intézkedéseket egy közös egyetemi felméréseket összesítő táblázat külön oszlopában összefoglaltuk.
A felméréseket összesítő táblázat aktualizálásáról 2025. év során az alábbi határozatok születtek: KMB 17/2025. (VI.25.) határozat (felmérések felülvizsgálata); KMB 18/2025. (VI.25.) határozat (kompetenciamérés értékelése); KMB 26/2025. (IX.16.) határozat (felmérések értékelése általában); KMB 27/2025. (IX.16.) határozat (egyes felmérések kiértékelése, konkrét javaslatok).

Általános következtetésként megállapítható, hogy a JÁK-ra vonatkozó kérdőívek egyetemi szintű kiértékelésének további cizellálása szükséges, mert olyan összesített eredményekből, amelyek együtt vonatkoznak a jogászokra és a BA szakra, továbbá a nappalis és a levelezős hallgatókra, gyakran nem lehet torzításmentes következtetéseket levonni.
Az OMHV felmérések kiértékelése kiemelt fontosságú. Dékán úr – a leszűrt eredmények visszacsatolása érdekében – a hallgatói fórumokon rendszeresen tájékoztatást ad ezek kitöltési arányairól, a következtetésekről, és a foganatosított intézkedésekről. 
A KMB a vizsgált időszakban részt vett a felmérési kérdőívek alakításában. Kiemelhető a kompetenciaméréssel összefüggésben az első éves joghallgatók számára történt karspecifikus kiegészítő jogeset kidolgozása, és a nappali tagozatos joghallgatók munkaerőpiaci részvételének motivációs felmérése (2025.11.11–12.11.). Ezeket a kérdőíveket a 2025. év folyamán felülvizsgáltuk, és az előző évi tapasztalatok fényében korszerűsítettük.

3. A JÁK tevékenységének főbb mutatóit leíró adatok értékelése (ESG 1.4, 1.5 és 1.6)

3.1. Oktatók (ESG 1.5)
2025-ben munkaviszonyban foglalkoztatott oktatóik összlétszáma: 80 fő volt. 
Ebből teljes munkaidőben 55 fő, részállásban (3 fizetés nélküli szabadságon lévő kollégát nem számítva) 22 fő tevékenykedett.

3.1.1. Tudományos tevekénység (ESG 1.5)
A JÁK a korábbi évek gyakorlatával megegyezően 2025-ben is mérte az oktatók tudományos tevékenységét. A kiértékelést követően az eredményeket személyre szabottan közöltük a tudománymetriai jelentést leadott kollégákkal. A tájékoztatás tartalmazza az adott időszakban az oktató által elért pontszámot, a saját oktatói csoportjának (egyetemi tanár / egyetemi docens / adjunktus, tanársegéd, tudományos segédmunkatárs) átlagpontszámát, valamint a kari átlagpontszámot. Az adott évben jól teljesítők tudományos pótlékban részesültek. 
Aki a 2025. évben nem adott le tudománymetriai jelentést, az nem részesülhetett évvégi jutalomban. Aki a megelőző három évben egyáltalán nem adott le tudománymetriai jelentést, az határozott idejű pótlékban sem részesülhetett. Ezt a gyakorlatot a kari vezetés a KMB javaslatára alakította ki a 2023-as év óta. 
A tudományos teljesítmény értékelése továbbra is a Kari Tanács által megvitatott és 2021 áprilisában elfogadott kibővített tudománymetriai szempontrendszer szerint történt. A korábbi évekhez képest az új tudománymetriai szempontrendszer két újdonságát: 
(1) a Hirsch-index figyelembevételét (H=9, illetve ezt meghaladó értéknél 1,05-től induló, pontonként 5 századdal emelkedő szorzószám formájában); 
(2) az egyetemi tanár / egyetemi docens / adjunktus, tanársegéd, tudományos segédmunkatárs kategóriák egymástól való elkülönítését továbbra is konzekvensen alkalmazzuk.  
 A jövőben is érvényesülő módosítás a Q1 – Q4 besorolású folyóiratcikkek tarifális dotálása. Ennek hátterében a teljesítményarányos finanszírozás alapelvei állnak. A 2025. évben 25 db Q1 – Q4 besorolású közlemény jelent meg oktatóink – kutatóink tollából. Az idei évben WoS / Scopus indexált közlemény / könyvfejezet nem keletkezett.
A rendelkezésre álló állománytáblában az idei évben 80 fő oktató, kutató és tanár szerepel. Ebből az oktatók, kutatók kötelesek tudománymetriai jelentést leadni. (A nyelvtanárok pl. szerepelnek az állománytáblában, de tudománymetriai jelentést értelemszerűen nem kell, hogy leadjanak.)
A kutatóprofesszorok, fizetésnélküli szabadságon lévők esetében kötelezően nem várjuk el a jelentés leadását, de bátorítjuk őket arra, hogy számoljanak be tudományos tevékenységükről.
A jelentésekből az alábbi adatok látszanak: 

	Kategória
	Összes fő
	Jelentés leadott fő
	Csoportátlag

	Egyetemi tanár
	23
	22
	96,81

	Egyetemi docens
	40
	39
	32,26

	Adjunktus, tanársegéd, tud. munkatárs
	17
	14
	25,48

	Összesen
	80
	75
	49,35


 
A 80 fős összlétszámból 3 fő fizetésnélküli szabadságon van, vagyis összesen 77 fő volt köteles jelentést tenni, most pedig összesen 75 fő szolgáltatott adatokat, vagyis 2 olyan kolléga nem nyújtott be jelentést, akinek egyébként kötelezettsége lett volna. Az egyetemi tanárok körében a másik két csoporthoz és a kari átlaghoz képest magasabb csoportátlag a Hirsch-index szorzószámának alkalmazásából ered. A docenseknél a korábbi évekhez képest relatíve magasabb csoportátlag egy-egy kolléga különösen magas egyéni pontszámából adódik.  

3.1.2. Oktatásmetria (ESG 1.5)
A 2025. év őszi félévben lebonyolítottuk az oktatásmetriai felmérést, amelynek célja az oktatási tevékenység minőségének és hatékonyságának lehetőleg mindenre kiterjedő értékelése volt. A felmérés eredményeinek feldolgozása megtörtént. Az értékelést a dékán, illetve az oktatási dékánhelyettes végzi. Az elemzés alapján később intézkedési javaslatok kerülnek megfogalmazásra az oktatás színvonalának további fejlesztése érdekében.

3.2. Oktatási kompetenciák felülvizsgálata

3.2.1. Képzési tervek felülvizsgálata: 
A szakfelülvizsgálatok a nemzeti felsőoktatásról szóló 2011. évi CCIV. törvény 15. § (1) bekezdése alapján megtörténtek. Ennek keretében fókuszcsoportokat hozunk létre, amelyek tagjai a dékán, oktatási dékánhelyettes, szakfelelősök, jogász szakmai hivatásrendek képviselői, valamint oktatói és hallgató tagok voltak. A fókuszcsoport üléseit jegyzőkönyv rögzíti. A fókuszcsoport megvitatta a jelenleg hatályos jogász, igazságügyi igazgatási és MBA mintatantervet. A fókuszcsoportok javaslatai alapján a következő intézkedések születtek:
- jogász szakon a mintatanterv szakmailag megfelelő, ugyanakkor Alkotmányjog 3. tárgy (Alapjogok) esetében gyakorlati óra szükséges lenne. Ennek elfogadása a Kari Tanács döntését igényli, amely 2026-ra tolódott.
- A Polgári Jog VI. tárgy előhallgatási kötelezettsége Polgári Jog 4. tárgyra (keresztféléves EV meghirdetéssel) változott.
- A Polgári Jog VII. tárgy előhallgatási kötelezettsége Polgári Jog 4. tárgyra (keresztféléves EV meghirdetéssel) változott.
- Az intézet- és tanszékvezetők meghatározhatnak a kötelező tárgyakhoz tartozó gyakorlatokra vonatkozóan egységes követelményeket vagy kereteket, amelyektől a gyakorlatvezető oktató – oktatói autonómiájának figyelembevételével – nem térhet el.
- A levelezős hallgatók esetében külön tájékoztatás szükséges a félév(köz)i követelményekről (ajánlott Neptun üzenetben), számukra ugyanis a félév első foglalkozása általában későbbre esik, mint a tanítási időszak első hete.
- A KOPI plágiumkereső rendszer intézményi használatára szóló, az Egyetem és a (HUN-REN) SZTAKI között fennálló szerződés 2025. február 14-én lejárt. Mivel a szoftver fejlesztése a Kar elvárt szinttől elmaradt, ezért a továbbiakban a Kar nem veszi igénybe a szolgáltatást, hanem egy jóval korszerűbb plágiumkereső szoftver (Turnitin) használatára tért át.
- igazságügyi igazgatási szakon szabadon válaszható tárgy keretében meghirdetésre kerül az „Évfolyamdolgozat” tárgy, amely ugyan nem kötelező e szakon, de – hallgatói igény alapján – a szakdolgozat elkészítéséhez komoly segítséget jelent.
- A Polgári eljárásjog 1. tárgy oktatása igazságügyi igazgatási alapszakon jelenleg a jogász szakos hallgatókkal összevontan történik. A 2025-ben lefolytatott szakfelülvizsgálat során nyilvánvalóvá vált, hogy a szak specifikus jellemzői a tárgy oktatásánál a jogász szakhoz képest tartalmilag más tematikát és módszertant követelnek meg, ezért – a ráépülő Polgári eljárásjog 2. tárgyhoz hasonlóan – indokolt annak az igazságügyi igazgatási szakon a jogász szaktól különálló oktatása.
- A Kari Tanács elfogadta, hogy az Erasmus+ (és ennek megfelelően a Tanulmány Bizottság által kedvezményes tanrendben részesülő képzésen részt vevő hallgatók a félév végi vizsgáikat online formában is teljesíthessék, amellyel a nevezett hallgatói kört támogatjuk azzal, hogy külföldi részképzésük idején kapjanak lehetőséget a rendes vizsgaidőszakban történő online vizsgázásra. A lehetőség értelemszerűen a vizsga típusú számonkérésre (kollokvium) vonatkozik. A vizsga lebonyolítása szóbeli formában, online történik az Egyetem erre rendszeresített szoftverén (MS Teams) keresztül, tekintettel arra, hogy a vizsgázó személyazonossága kétséget kizáróan csak így igazolható.
- A Jog- és Államtudományi Kar Kari Tanácsa 2024. szeptember 19-én tartott ülésén megvitatta az Erasmus+ mobilitás keretében külföldi részképzésen részt vevő hallgatókkal kapcsolatos azon felvetést, mely szerint nevezett hallgatói kört támogassuk azzal, hogy külföldi részképzésük idején kapjanak lehetőséget a levelező munkarendű képzés hibrid tanóráiba történő online bekapcsolódásra.

3.2.2. Tantárgyleírások felülvizsgálata: 
A soron következő akkreditációs eljárással is összefüggésben az új intézményi központi honlapra és a kari honlapra korábban kikerültek a tantárgyak oly módon, hogy a honlap a Neptun rendszeren szereplő alapadatokat és tárgyleírásokat automatikusan átveszi.
A duplikációk és az esetleges diszkrepanciák elkerülése érdekében a kötelező és kötelezően választható tárgyak tárgyleírásait a Neptun rendszerben meglévő leírások alapján egységesítettük a MAB által megadott kritériumoknak megfelelően. Ezek a Tanulmányi Osztály által folyamatosan kerültek átvezetésre a Neptun rendszerben, amelyről az érintett tanszékek értesítést kaptak.
A kötelező és kötelezően választható tárgyak leírásait a tárgyfelelős vagy tárgyjegyző oktatók átnézték, és módosítási, kiegészítési javaslataikat a tantárgy célja, az elsajátítandó elméleti ismeretanyag, az elsajátítandó gyakorlati ismeretanyag, az értékelés kritériuma, az alkalmazott oktatási módszerek, a kötelező irodalom, az ajánlott irodalom tekintetében 2025. június 30-ig jelezték a Tanulmányi Osztály felé.

3.2.3. Oktatásinformatikai kompetenciák: Az oktatók rendszeres továbbképzése akkreditációs követelmény. A PPKE SzMSz 79. § (1) bek. c) pontjára is – minimális elvárásként – a következők történtek minden oktató esetében: legalább egy e-learning kurzus elvégzése a 2025. áprilistól novemberig terjedő képzési időszakban (határidő: 2025. november 30.), valamint legalább egy másik e-learning kurzus elvégzése a 2025. decembertől 2026. márciusig terjedő időszakban. Az említett minimális elvárás teljesítését a PPKE-vel teljes vagy részállású munkaviszonyban álló, Karunkon oktatói-kutatói munkakörben dolgozó minden munkatársra kötelező jelleggel írtuk elő.

3.3. Hallgatói tehetséggondozás, tanulástámogatás (ESG 1.6)
A kari tehetséggondozásban meghatározó szerepű TDK munkának hagyományosan több eleme van. Ezek a tanszéki tudományos diákkörök, kari TDK-tréningek, valamint az OTDK-ra kvalifikáló Kari Tudományos Diákköri Konferenciák. Emellett rendszeresen tartunk olyan fórumokat, amelyeken a tudományos diákköri mozgalom iránt érdeklő hallgatók számára adunk tájékoztatást a kari hallgatói tudományos életben való részvétel lehetséges formáiról (TDK Börze). 2025. legmeghatározóbb eseménye a 2025 tavaszán megrendezésre került XXXVII. Országos Tudományos Diákköri Konferencia, ahol hallgatóink kiemelkedő sikereket értek el. Három szekcióban összesen 47 hallgatónk versenyzett, 22 helyezést és további 8 különdíjat kiérdemelve. Az Állam- és Jogtudományi Szekcióban hallgatóink szerezték a legtöbb első helyezést a versenyző karok hallgatói közül. Az opponensek közül 20 fő vehetett részt az országos megmérettetésen, kiváló eredményt mutatva, és több legjobb opponensi díjat elnyerve. Egy hallgatónk OTDK eredményeire tekintettel Pro Scientia Aranyérem díjban részesült.
A 2025. év tavaszi félévét tehát az OTDK-ra való felkészülések, és ennek részeként két kihelyezett TDK tréning határozta meg, az őszi félévében pedig újrakezdődött a kétéves OTDK ciklus, azaz megkezdtük a felkészülést a XXXVIII. Országos Tudományos Diákköri Konferenciára. 2025. szeptember 24-én TDK Börzét tartottunk, és két kisebb létszámú kari TDK-t is a végzősökre tekintettel.
Ezen kívül is számos ösztöndíjat, pályázatot ajánlottunk tehetséges hallgatóink figyelmébe (pl. a Zlinszky János TDK díj, https://jak.ppke.hu/tdk), és 2025. évben is lehetőséget teremtettünk a legtehetségesebb hallgatóink számára, hogy kiváló írásaikat az online is elérhető „TehetségPONT” című tanulmánykötet sorozatunkban megjelentethessék (a kötet elérhető: https://jak.ppke.hu/tehetsegpont-sorozat).
Tehetséggondozással és a TDK munkával foglalkozó honlapunk rendszeresen frissül. A hallgatóinkat folyamatosan tájékoztatjuk a szervezett programokról a kari honlapon (https://jak.ppke.hu/tdk), a kari TDK Teams-csoportban és a kari közösségi média felületen is. Ezeken a csatornákon hasznos (pl. adatbázishasználatról, kutatásmódszertanról, hivatkozási és szerkesztési tudnivalókról szóló) felkészítő tréninget, kurzust kínáltunk a diákkör tagjainak.
Hallgatóink 2025-ben is számos országos tudományos, szakmai hallgatói versenyen értek el szép eredményeket. Kiemelésre érdemes az az Alkotmánybírósági Szimulációs verseny, Országos Agrárjogi Jogesetmegoldó és Perbeszéd Verseny, a Kozma Sándor tudományos verseny, a Mailáth György Tudományos Pályázat, amelyeken mind sikerült dobogós helyeket elnyerni. Az Újváry János diplomadíj-pályázaton összesen 3 hallgatónk lett helyezett, és 4 hallgatónk lett díjazott az Apáthy-pályázaton. A Nagy László Magánjogi Érvelési versenyen Karunk 3 hallgatója is bejutott a legjobb 4 közé, végül negyedik és különdíjas, harmadik és második helyezést elnyerve. 2025-ben is készültek hallgatónk nemzetközi versenyekre, az All-European International Humanitarian and Refugee Law Moot Court Competition (Ljubljana) versenyen hallgatóink csapata az elődöntőbe jutott.
Az elmúlt akadémiai évben – egyes programok közötti átfedések miatt – a tehetséggondozásban érintett hallgatók száma hozzávetőlegesen 100 főt tett ki. A felkészítésben tucatnyi oktató kolléga vállalt tevékeny szerepet.

3.4. Deák Ferenc Továbbképző Intézet (ESG 1.6)
2025 tavaszi félévében a jogi továbbképzéseket szervező kari intézetnek 321 aktív és 40 passzív hallgatója volt. 2025 őszi félévében 491 aktív és 29 passzív hallgatót tartottak nyilván.
2025 őszén 17 szak indult el újonnan (15, ha egynek számoljuk a jogász-nemjogász párokat); és 5 szak folytatódott korábbról (3, ha egynek számoljuk a jogász-nemjogász párokat), vagyis összesen 22 (18) szakon folyt továbbképzés. 2025 őszén két új szak is elindult: az angol nyelven meghirdetett „Digitális technológiai és adatgazdasági szakjogász”, valamint a „Digitális transzformációs” szakjogász szakot.
A 2024. őszén kísérleti jelleggel bevezetett új oktatási rend sikerére tekintettel 2025-ben folytattuk a vegyes oktatási rend szervezését, amelynek lényege, hogy egy szakon belül kombináltuk a tisztán jelenléti és a tisztán online órák gyakorlatát (azaz megszűnt az ún. hibrid oktatás, ami a jelenléti órákat valós időben közvetítette is a hallgatóknak). A hallgatók többsége üdvözölte annak a lehetőségét, hogy az órák kb. 50%-át legálisan otthonról is tudják követni, ezt a népszerűséget tükrözhette a korábbi évhez képest kb. 20%-kal megnövekedett jelentkezési szám is.
Folyamatosan értékeljük a tananyaggal és oktatókkal kapcsolatos hallgatói elégedettséget. Az e célra összeállított kérdőívet elektronikusan tölthetik ki a válaszadók. A válaszadási hajlandóság továbbra is 10–15% körül mozog. A visszajelzések alapján azokban az esetekben, ahol az oktatói értékelés elmarad a szak átlagától (ami jellemzően 4-4,5 körül mozog), a szakfelelősök és az érintett oktató bevonásával törekednek az oktatás színvonalának javítására. Oktatói értekezleteken megbeszéljük az eredményeket, szükség esetén új előadókat vonunk be.
A tisztán online szervezett szakvizsga előkészítő tanfolyamokon 2025-ben összesen 280 fő vett részt, ami további emelkedést jelentett a korábbi évek arányához képest. Ez azt is egyértelműen jelzi, hogy a piac jutalmazza a tisztán online képzés lehetőségét.
Az oktatás gyakorlat-orientált jellegéből fakadóan a külsős (megbízási jogviszony alapján foglalkoztatott) oktatóink aránya továbbra is 80% körül mozog azzal együtt, hogy az Intézet folyamatosan törekszik minél több saját, az Egyetemmel munkaviszonyban álló oktató felkérésére.

3.5. Infrastruktúra, könyvtár (ESG 1.6)
A Könyvtár 2025-ben 212 napon volt nyitva, az összes beérkező olvasó száma 6530 fő volt. A Könyvtár használói alapvetően a Kar hallgatói és oktatói, de mivel nyilvános az intézmény, ezért külsős látogatók is bejöhetnek.
A könyvtári szolgáltatásokat alapvetően két fő csoportra lehet osztani: egyrészt a hagyományos könyvtári szolgáltatásokra, másrészt az elektronikus szolgáltatásokra. 
· Hagyományos könyvtári szolgáltatás: helyben olvasás, szaktájékoztatás, másolatkészítés, forrásgyűjtés, számítógép használata, adatbázisok használatában való segítségnyújtás, katalógus használatában való segítségnyújtás. 
· Elektronikus könyvtári szolgáltatás: kölcsönözzön ki egy könyvtárost szolgáltatás (dolgozatok megírásában való segítségnyújtás, forrásgyűjtés), szkennelés, adatbázisok távoli hozzáférése.
A könyvtári könyvállomány száma 2025-ben 1326 kötettel gyarapodott. A beérkezett köteteket a HunTéka integrált könyvtári rendszerben feldolgoztuk, így mindenki számára elérhetővé vált az azokról készített bibliográfiai leírás. 2025-ben 1924 új tétel került a katalógusba, amely a https://catalogus.jak.ppke.hu/ linken érhető el.
Az Egyetem összesen 33 magyar és 29 idegen nyelvű adatbázisra fizet elő, amelyek majdnem mindegyike elérhető otthonról is hallgatóknak Shibboleth azonosítóval, oktatóknak VPN-en. https://jak.ppke.hu/adatbazisok A magyar nyelvű előfizetett folyóiratok száma 23 db, külföldi folyóiratok száma 9 db volt 2025-ben. https://jak.ppke.hu/online-elerheto-folyoiratok Nyomtatásban 17 db magyar, és 7 db külföldi folyóirat érkezik a Könyvtárba, illetve a tanszékekre. 
A könyvek csak a főállású kari oktatók és a munkatársak számára kölcsönözhetők, a hallgatók és a külsős olvasók helyben használhatják az állományt, és másolhatnak a művekből. A Könyvtár részt vesz az országos könyvtárközi kölcsönzés rendszerében is. 2025-ben 17 könyvet kértünk külföldről és 36 db könyvet belföldről oktatóinknak könyvtárközi kölcsönzéssel, és 10 könyvet adtunk kölcsön más könyvtáraknak. A JÁK 2024. május óta előfizet a RapidILL könyvtárközi kölcsönzés szolgáltatására, ami lehetővé teszi, hogy adott cikkek, fejezetek, tanulmányok, amikre a Kar oktatóinak, hallgatóinak szüksége van, pár órán belül eljussanak hozzánk. Karunk oktatóinak és doktoranduszainak 158 db kérését teljesítettük a szolgáltatás segítségével. 
2024. január óta működik a PETER, az Egyetem intézményi repozitóriuma https://peter.ppke.hu/, amelyben megtalálhatók az intézmény oktatóinak publikációi, a karok doktori iskoláiban készült doktori értekezések, a diplomamunkák és a tananyagok. A repozitóriumokban megtalálható állomány száma 2025-ben tovább növekedett. Publikációk (szabadon elérhetők) száma összesen 3358 db. Disszertációk (szabadon elérhetők) 651 db. Diplomamunkák (Shibbolethes elérés) 28360 db. Tananyag (Shibbolethes és szabad elérés) 100 db. Pázmánytár (egyetemtörténeti tár) 257 db feltöltött dokumentum. 
A „Kölcsönözzön ki egy könyvtárost” szolgáltatást 2025-ben 135 fő (JÁK hallgató) vette igénybe, 5 könyvtáros válaszolta meg a kérdéseiket. 
Az olvasói számítógépes munkaállomások száma csökkent, mert a hallgatók szívesebben használják a saját eszközeiket. Jelenleg hat számítógép áll rendelkezésre az olvasók számára.

4. Nemzetközi kapcsolatok (ESG 1.4, 1.5 és 1.6)

4.1. Hallgatói mobilitás
Beutazó hallgatók
Bejövő Erasmus hallgatók: A külföldi Erasmus hallgatók körében továbbra is népszerű a Karunk. A 2025. február–júniusi időszakban 42 tavaszi és 6 egészéves, azaz összesen 48 hallgató tanult a Jogi Karon (47 fő volt az előző időszakban). 2025. szeptembere és decembere között: 61 európai + 1 Európán túli diák vett részt oktatási programunkban. Korábban 47 fő érkezett be őszre. Legnagyobb számban Franciaországból és Olaszországból, Spanyolországból, többen Németországból, Portugáliából, míg néhány hallgató Dániából, Máltáról, Lengyelországból és Norvégiából érkezett hozzánk.
Az Erasmus+ Nemzetközi Kreditmobilitási program keretében 1 hallgatót fogadtunk Izraelből. 

Kiutazó hallgatók
2025-ben tanulmányi mobilitási ösztöndíj keretében összesen 50 joghallgató (nappali és levelező tagozatos) vett részt külföldi részképzésben 11 országban. A hallgatók négy idegen nyelven folytattak tanulmányokat: közülük 47 fő féléves, míg 3 fő teljes tanéves mobilitásban vett részt. A tanulmányi mobilitások megvalósulását összesen 16 915 000 Ft és 10 000 euró kari támogatás segítette.
Szakmai gyakorlati ösztöndíjjal 11 hallgató utazott ki 8 országba, ahol angol, spanyol, német és francia nyelven teljesítették szakmai gyakorlati kötelezettségeiket.



4.2. Az oktatói és dolgozói mobilitás jellemzői (KA131 és KA171 projektek)
Kiutazó oktatók és adminisztratív személyzet
Az oktatói mobilitási program keretében 2025-ben 5 oktató vett részt kiutazáson, összesen 3 országban.
Az adminisztratív és egyéb személyzeti mobilitások száma 7 fő volt. A résztvevők partnerintézményi látogatásokon és nyelvtanfolyamon vettek részt. Az év egyik kiemelkedő eseménye a georgiai Sulkhan-Saba Orbeliani University-n tett intézményi látogatás volt.

Beutazó oktatók és adminisztratív személyzet
Az Erasmus+ program keretében fogadtunk 3 oktatót Romániából, Németországból és Ukrajnából és egy adminisztratív munkatársat Litvániából (Néhányan még bejelentkeztek, de sajnos nem nyerték el a pályázatot az otthoni egyetemükön.)
A „US Law” programunk keretében a tavaszi és őszi szemeszterben is tartott két-két oktató az Egyesült Államokból tömbösített kurzust jelenléti oktatással.

További rendezvények felsorolása: 
· Nyári egyetem – JÁK – 2025. június 16 - 27. Summer School Law, látogatások: Visegrád, Paloznak 
· A Barry University (USA) egy 13 fős hallgatói csoportot hozott a JÁK-ra 2 hetes tanulmányi időszakra 2 saját oktatójukkal; elkísértük őket az Alkotmánybíróságra, a Kúriára és Visegrádra.
· 2 JÁK-os kiutazó hallgató 3 hetes tanulmányi programon vett részt a Barry University (USA) egyetemén augusztusban.
· Dubrovnik Nyári egyetem – 2 hallgató 1 hetes programon vett részt.
· FUCE – Nyári egyetem – 2 hallgató 1 hetes programon vett részt.
· 3 oktatónk 2025. április 20. és 23. között meglátogatta a Saint Louis University Madrid Campust, ahol különböző együttműködési lehetőségeket jártak körül.
· Az Odessa State University of Internal Affairs (Ukrajna) felkérésére Láncos Petra külügyi dékánhelyettesünk több angol nyelvű előadást tartott zoomon: 2025. március 26-án az uniós jogalkotásról, 2025. május 6-án pedig az Európai Unió Bíróságáról.  
· 1 oktatónk tavasszal a Saint Louis University-n (USA) tartott kéthetes kurzust az Unió belső piacáról, 2 oktatónk pedig Indonéziában oktatott munkajogot, illetve versenyjogot.
· 2025. december 5-én a Santo Thomas University (Fülöp-szigetek) partnerünkkel ünnepélyes konferencia keretében Együttműködési Megállapodást cseréltünk.
· A Christ University (India) partnerünkkel Erasmus KA171-es pályázatot tervezünk beadni.

5. A belső audit tapasztalatai
Évente egyszer az EMBB belső audit vizsgálat keretében győződik meg a karok minőségbiztosítási tevékenységének – a MAB iránymutatásoknak megfelelő – alakulásáról. 2025. november 24-én a JÁK minőségbiztosítási tevékenységét az egyetemi belső auditvizsgálat áttekintette. Ennek során az auditot ellátó Egyetemi Minőségbiztosítási Iroda munkatársai a kari Minőségcélok és az Intézkedési Terv megvalósulását, továbbá a KMB üléseinek és határozatainak dokumentálását megfelelőnek találta.  

6. Javaslatok a jövőre nézve (Akkreditációra való készülés, külső értékelés ESG 1.10)
A tavalyi évről áthozott feladatként kiemelhető a kari honlap minél transzparensebb megjelenítése, különös tekintettel az angol nyelvű tartalmak, valamint a felülvizsgált tantervek adatainak további pontosítása és kiegészítése. 
2026-ban továbbra is figyelemmel kísérjük az oktatásmetria terén tett erőfeszítéseink teljesülését, valamint az akkreditációra való felkészülés jegyében az oktatás színvonalának emelését és a harmadik misszióval összefüggő feladatok szempontjait.

  
Budapest, 2026. január 16. 



Dr. Gyulai-Schmidt Andrea
a Kari Minőségbiztosítási Bizottság elnöke


Melléklet:
1. A Kari Minőségbiztosítási Bizottság Minőségcéljainak nyomonkövetése (2025. december 15.)
2. A Kari Minőségbiztosítási Bizottság Intézkedési Tervének nyomonkövetése (2025. december 15.)

